สร้างแกนนำเยาวชนรุ่นใหม่ เป็นเครือข่ายร่วมเฝ้าระวังรับมือภัยคุกคามโลกและกลโกงในโลกออนไลน์
นางยุพา ทวีวัฒนะกิจบวร ปลัดกระทรวงวัฒนธรรม กล่าวว่า ได้ร่วมกับคณะกรรมาธิการวิสามัญการพิทักษ์และเทิดทูนสถาบันพระมหากษัตริย์ วุฒิสภา และสภาดิจิทัลเพื่อเศรษฐกิจและสังคมแห่งประเทศไทย จัดอบรมเชิงปฏิบัติการการมีส่วนร่วมป้องกันและแก้ไขปัญหาของเด็กและเยาวชน ภายใต้กิจกรรม Youth Leader New Gen ตลอดเดือนมีนาคม เพื่อสร้างผู้นำเยาวชนรุ่นใหม่ ในรูปแบบออนไลน์จากสังคมที่เปลี่ยนแปลงด้วยเทคโนโลยี ความคิด วิถีชีวิต และรูปแบบการสื่อสารผ่านสังคมออนไลน์ จนกลายเป็นช่องทางการติดต่อสื่อสารหลัก นำมาสู่ปัญหาภัยคุกคามความมั่นคงรูปแบบใหม่ อาทิ ภัยข่าวปลอม การกลั่นแกล้งในโลกออนไลน์ รวมถึงการฉ้อโกงผ่านระบบออนไลน์ในรูปแบบต่างๆสำหรับการอบรมครั้งนี้ มีวิทยากรด้านการสร้างภูมิคุ้มกันทางวัฒนธรรม สื่อสารมวลชน และด้านเทคโนโลยีสารสนเทศอบรมให้แก่เด็กและเยาวชน ระดับมัธยมศึกษา หรือเทียบเท่าจากสถาบันการศึกษาต่างๆ ทั่วประเทศกว่า 400 คน เน้นสร้างความรู้ความเข้าใจที่ถูกต้องเกี่ยวกับศิลปวัฒนธรรม ประเพณีอันดีงาม รู้เท่าทันสื่อและสามารถรับมือภัยคุกคามและกลโกงในโลกออนไลน์ และผลิตสื่อสร้างสรรค์เผยแพร่ในช่องทางสื่อสังคมออนไลน์  เพื่อสร้างบุคลากรแกนนำเยาวชนรุ่นใหม่เป็นเครือข่ายเฝ้าระวังทางวัฒนธรรม รวมถึงการสร้างความรู้ความเข้าใจเกี่ยวกับการเป็นพลเมืองที่ดีในยุคดิจิทัล